1.  ปัจจัยความเสี่ยง

บริษัทมีความเสี่ยงอันเกิดทั้งจากปัจจัยของอุตสาหกรรมและปัจจัยความเสี่ยงเฉพาะบริษัท
โดยบริษัทฯได้ใช้หลักการบริหารอย่างระมัดระวัง
อีกทั้งมีคณะกรรมการตรวจสอบและกรรมการอิสระคอยให้คำแนะนำแก่ฝ่ายบริหารเกี่ยวกับความเหมาะสมและประสิทธิภาพของความบริหารความเสี่ยง

(1) ความผันผวนของราคาวัตถุดิบ เม็ดพลาสติกเป็นวัตถุดิบหลักในการผลิตฟิล์ม
    ปัจจัยสำคัญที่มีอิทธิพลต่อราคาของเม็ดพลาสติก ได้แก่ ราคาน้ำมัน ในรอบปี 2551
    ราคาน้ำมันในตลาดโลกยังคงผันผวนโดยในช่วงครึ่งปีแรกราคาน้ำมันยังคงพุ่งสูงขึ้นอย่างต่อเนื่องจากปลายปี
    2550 และดิ่งลงในครึ่งปีหลังของปี 2551 ส่งผลกระทบโดยตรงกับราคาเม็ดพลาสติก
    เนื่องจากบริษัทมีการตุนวัตถุดิบตามนโยบายป้องกันลดความเสี่ยงไว้ระดับหนึ่ง
    ทำให้ต้นทุนการผลิตของฟิล์มมีความผันผวนสวนทางกับราคาตลาดอยู่ช่วงหนึ่ง

นโยบายในการป้องกันความเสี่ยง ได้แก่ การเข้าถึงแหล่งข้อมูลเพื่อช่วยในการคาดการณ์ราคา
เพื่อการกำหนดปริมาณสำรองวัตถุดิบ รวมถึงการจัดหาวัตถุดิบทดแทนจากแหล่งภายในประเทศ
ตลอดจนการสร้างพันธมิตรกับผู้จัดจำหน่ายให้มากขึ้น
โดยไม่พึ่งพิงหรือผูกขาดกับผู้จัดจำหน่ายรายใดรายหนึ่ง

(2) ตลาดและภาวะการแข่งขัน อุตสาหกรรมฟิล์มรวมถึงผลิตภัณฑ์หีบห่อเป็นอุตสาหกรรมหนึ่ง
    ที่มีการแข่งขันสูง ทั้งในเรื่องราคา คุณภาพผลิตภัณฑ์ และการบริการ เรื่องของ BRAND
    LOYALTY มีผลค่อนข้างน้อยมากในตลาดของฟิล์ม
    การเข้ามาในตลาดของคู่แข่งรายใหม่ทั้งในรูปแบบของผู้ผลิตและผู้จัดจำหน่ายทำได้ไม่ยากนัก
    โดยเฉพาะคู่แข่งจากต่างประเทศเข้ามามีการแข่งขันเพื่อแบ่งตลาดค่อนข้างสูง

บริษัทดำเนินนโยบายเพื่อป้องกันความเสี่ยงขององค์กร
โดยมุ่งรักษาคุณภาพของทั้งผลิตภัณฑ์และบริการให้อยู่ในระดับที่ดี
นอกจากนั้นการกระจายสายผลิตภัณฑ์ไปยังด้านอื่นๆ ให้มากขึ้น
รวมทั้งการวิจัยและพัฒนาผลิตภัณฑ์ใหม่ที่เป็นที่ต้องการของตลาดขึ้นมาทดแทนผลิตภัณฑ์เดิมที่มีผลกำไรและมีส่วนแบ่งตลาดที่ลดลง

(3) คุณภาพลูกหนี้ โครงสร้างรายได้ที่สำคัญ ได้แก่ กลุ่มฟิล์มพลาสติก และกลุ่มบริการการพิมพ์
    ซึ่งในกลุ่มของฟิล์มพลาสติกบริษัทมีผลิตภัณฑ์ฟิลม์หลายชนิดซึ่งแต่ละชนิดมีคุณสมบัติในการนำไปใช้งานที่แตกต่างกัน
    บริษัทจึงมีกลุ่มลูกค้าที่มีลักษณะไม่กระจุกตัวอยู่กับรายใหญ่ๆ รายใดรายหนึ่ง
    แต่เป็นลักษณะที่มีลูกค้าจำนวนหลายราย มีทั้งขนาดใหญ่ กลางและเล็ก
    รวมถึงอยู่ในธุรกิจที่หลากหลายประเภท หลากหลายอุตสาหกรรม
    การบริหารสินเชื่อถือเป็นสิ่งสำคัญ เนื่องจากมีผลเกี่ยวเนื่องต่อยอดขายและคุณภาพลูกหนี้

บริษัทพยายามหาจุดที่เหมาะสมระหว่างการตรวจสอบคุณสมบัติของลูกหนี้กับการสร้างยอดขาย
โดยพิจารณาวงเงินเครดิตให้กับลูกค้าตามสภาพคล่องทางการเงินและความสามารถในการชำระหนี้ของลูกค้า

(4) ความเสี่ยงในการพึ่งพาผู้บริหาร เนื่องจากกลุ่มเหรียญทองการพิมพ์ ผู้ก่อตั้งบริษัท
    ซึ่งเป็นกลุ่มที่มีประสบการณ์และมีชื่อเสียงดีในกลุ่มธุรกิจการพิมพ์ และ การบรรจุภัณฑ์
    มาเป็นเวลานาน
    ซึ่งคุณสมบัติดังกล่าวมีส่วนสำคัญในการติดต่อกับลูกค้าและทำให้บริษัทสามารถได้รับการไว้วางใจจากลูกค้า
    ทำให้บริษัทมีความเสี่ยงด้านการอยู่รอดในกรณีมีการเปลี่ยนแปลงผู้บริหาร อย่างไรก็ตาม
    บริษัทมีนโยบายการกระจายอำนาจในการบริหารงาน โดยมีผู้จัดการฝ่ายต่างๆ
    ที่มีความรู้ความสามารถที่เหมาะสมเพื่อดูแลในสายงานต่างๆ รวมทั้งแผนการสืบทอดงาน
    ทำให้ลดความเสี่ยงในการพึ่งพาผู้บริหารลงได้

(5) ความเสี่ยงจากการมีกลุ่มผู้ถือหุ้นรายใหญ่ บริษัทมีกลุ่มผู้ถือหุ้นรายใหญ่ คือกลุ่มตระกูลลิ่มอติบูลย์
    ถือหุ้นในบริษัทคิดเป็นร้อยละ 64.79 ของจำนวนหุ้นที่จำหน่ายได้แล้วทั้งหมดของบริษัท (ข้อมูล
    ณ วันปิดสมุดทะเบียนวันที่ 5 เมษายน 2550)
    จึงทำให้กลุ่มตระกูลลิ่มอติบูลย์สามารถควบคุมมติที่ประชุมผู้ถือหุ้นได้เกือบทั้งหมด
    โดยเฉพาะเรื่องที่ต้องใช้เสียงส่วนใหญ่ของที่ประชุมผู้ถือหุ้น
    ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4
    ของที่ประชุมผู้ถือหุ้น ดังนั้น
    ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้